**Pranešimas žiniasklaidai**

2025 liepos 16 d.

**Daugėjant ryšio trikdžių rekomenduoja telefone atlikti vieną veiksmą**

**Taip lengviau: greitasis skaitymas**

|  |
| --- |
| * **Lietuvos pasienyje ir pajūryje Rusija trikdo GPS ir mobilųjį ryšį** * **Trikdžiai dažniausiai paveikia senesnes ryšio technologijas – 2G ir 3G ryšį** * **Rekomenduojama telefone nustatyti ryšio prioritetą ir rinktis 4G arba 5G ryšio technologijas** * **Jei telefonas ar SIM kortelė yra seni ir nepalaiko 4G ar 5G, juos būtina atsinaujinti** |

**Pastaraisiais metais pasienyje bei pajūrio regione vis dažniau fiksuoti GPS ir mobiliojo ryšio trikdžiai. Problema itin opi Lietuvos ir Kaliningrado srities pasienyje. Šie trikdžiai ne tik blogina mobiliojo ryšio kokybę, mažina interneto greitį, bet ir gali greičiau iškrauti telefono bateriją. Ekspertai paaiškina, kad atlikus vos vieną veiksmą, ryšys veiks stabiliau ir patikimiau, rašoma pranešime žiniasklaidai.**

„Matome, kad Lietuvos ir Rusijos pasienio regionuose pastaruoju metu padažnėjo ryšio trikdžių. Priešiškai nusiteikusi kaimynė sąmoningai trikdo GPS signalą bei mobilųjį ryšį. Siekdami, kad mūsų klientai galėtų jaustis saugiai ir turėtų patikimą ryšį, nuolat stipriname tinklo infrastruktūrą ir pasienyje atnaujiname ryšio bokštus“, – sako Mindaugas Rauba, „Bitės“ technologijų direktorius.

Pasak jo, mobiliojo ryšio trikdžiai dažniausiai fiksuojami 800 MHz ir 900 MHz radijo bangų spektro ruožuose. Jie įprastai naudojami senos kartos ryšių technologijoms – 2G ir šiemet Lietuvoje nebeliksiančio senojo 3G ryšio.

„Senesni telefonai, kurie nepalaiko 4G ar 5G ryšio, susiduria su problema, kad dėl trikdžių gali suprastėti naudojamų mobiliojo ryšio paslaugų kokybė. Tuo pačiu tai yra ir saugumo klausimas. Pasienio regionuose gyvenantys žmonės, prisijungę prie Rusijos ar Baltarusijos mobiliojo ryšio tinklų, gali susidurti su kibernetinėmis grėsmėmis“, – pabrėžia M. Rauba, pridurdamas, kad „Bitės“ klientai gauna pranešimą, jei jų telefonai bando jungtis prie Rusijos ar Baltarusijos tinklo. „Bitėje“ be žmogaus patvirtinimo telefonas negali prisijungti prie šių šalių tinklo pasienyje.

**Pateikė lengvą problemos sprendimą**

Norint, kad telefonas veiktų sklandžiai tiek Lietuvos pasienyje, tiek pajūryje, rekomenduojama rankiniu būdu nustatyti ryšio prioritetą ir rinktis 4G ar 5G ryšį.

„Telefonas automatiškai ieško stipresnio ryšio, todėl jis gali nuolat persijungti tarp skirtingų ryšio technologijų. Šiuo atveju, tai apima ne tik persijungimą nuo 4G prie naujos kartos „Bitės“ 5G, bet ir senesnių technologijų – 2G ar 3G. Tai kiek lėtina įrenginio veikimą, interneto greitį, o galiausiai eikvoja ir baterijos resursus. Tinklo prioriteto nustatymas padeda to išvengti ir užtikrina, kad jūsų įrenginys naudotų tik jūsų norimą ryšio technologiją“, – sako M. Rauba, skaitmeninių paslaugų bendrovės technologijų direktorius.

Nustatyti ryšio prioritetą telefone itin paprasta. „Samsung“ telefonuose tai padaryti galima pasirinkus nustatymuose skiltį „Ryšiai“, tuomet „Mobilieji tinklai“ ir „Tinklo režimas“. Čia belieka pasirinkti norimą ryšio tipą.

„iPhone“ įrenginiuose reikia atsidaryti „Nustatymus“, tada „Mobilusis ryšys“, tuomet „Mobiliojo ryšio duomenų parinktys“ ir „Balsas ir duomenys“ – čia galima pasirinkti 5G automatinį režimą ar kitą tinkamą variantą.

„Xiaomi“ telefonuose tinklo prioritetas keičiamas nustatymų skiltyje „Mobilieji tinklai“, pasirinkus SIM kortelę ir „Pageidaujamą tinklo tipą“.

**Gali tekti atnaujinti įrenginį**

Jei naudojamas telefonas nepalaiko 4G ar 5G ryšio technologijos, rekomenduojama nedelsti ir jį atsinaujinti. Lietuvoje išjungus 3G ryšį, seni telefonai galės naudotis tik bazinėms paslaugoms – skambučiams bei SMS žinutėms skirtu 2G ryšiu.

„Taip pat verta patikrinti telefono naudojamą SIM kortelę. Senesnės kaip 10 metų SIM kortelės neveikia su 4G ar 5G ryšiu, todėl net ir turint naują telefoną, negalėsite mėgautis visais jo privalumais. Telefonas su 2G ryšiu tiesiog bus lėtas ir neleis naudotis internetu – nei socialiniais tinklais, nei naujienų portalais ar programėlėmis“, – perspėja M. Rauba.

Atsinaujinti senas SIM korteles galima nemokamai „Bitės“ salonuose visoje Lietuvoje.

Šiuo metu 3G ryšio technologija „Bitės“ tinkle jau išjungta Klaipėdos apskrityje – Klaipėdos mieste ir rajone, Palangoje, Neringoje, Kretingos, Skuodo ir Šilutės rajonuose.

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, [Jaunius.Spakauskas@bite.lt](mailto:Jaunius.Spakauskas@bite.lt)